FÆLLES HOLDNING (EF) Nr. 26/1999

fastlagt af Rådet den 28. juni 1999

med henblik på vedtagelse af Europa-Parlamentets og Rådets afgørelse nr. .../1999/EF om indførelse af et enkelt instrument for finansiering og planlægning af samarbejdet på kulturområdet (Kultur 2000-programmet)

(1999/C 232/04)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 151, stk. 5, første led,

under henvisning til forslag fra Kommissionen(1),

under henvisning til udtalelse fra Regionsudvalget(2),

i henhold til fremgangsmåden i traktatens artikel 251(3), og

ud fra følgende betragtninger:

1) Kulturen har en væsentlig iboende værdi for hele Europas befolkning, er et væsentligt element i den europæiske integration og bidrager til at bekræfte og styrke den europæiske samfundsmodel og Fællesskabets indflydelse internationalt;

2) kulturen er såvel en økonomisk faktor som en faktor for social og folkelig integration; den spiller derfor en væsentlig rolle for, hvorledes vi forholder os til de nye udfordringer, Fællesskabet står over for, såsom globalisering, informationssamfundet, social samhørighed og jobskabelse;

3) som følge af kulturens stadigt voksende betydning for det europæiske samfund og de udfordringer, Fællesskabet står over for på tærsklen til det 21. århundrede, bør effektiviteten af og sammenhængen i Fællesskabets indsats på kulturområdet forbedres ved indførelse af en enkelt ramme for styring og planlægning af samarbejdet på kulturområdet for perioden 2000-2004 uden at glemme nødvendigheden af, at der i stadigt stigende grad tages hensyn til kulturen i Fællesskabets øvrige politikker; i Rådets afgørelse af 22. september 1997 om fremtiden for en europæisk indsats på kulturområdet(4) anmodes Kommissionen om et fremsætte forslag til indførelse af et enkelt instrument for planlægning og finansiering med henblik på gennemførelsen af traktatens artikel 151;

4) hvis borgerne fuldt ud skal støtte det europæiske samarbejde og deltage i det, er det nødvendigt i større omfang at fremhæve deres fælles kulturelle værdier og rødder som et væsentligt element i deres identitet og tilhørsforhold til et samfund, der er baseret på frihed, demokrati, tolerance og solidaritet; der bør opnås en bedre balance mellem det økonomiske og det kulturelle aspekt af Fællesskabet, således at de to aspekter kan styrke og supplere hinanden;

5) traktaten pålægger Den Europæiske Union at skabe en stadigt snævrere union mellem de europæiske folk og bidrage til, at medlemsstaternes kulturer kan udfolde sig, idet den nationale og regionale forskelligartethed respekteres, og den fælles kulturarv fremhæves; opmærksomheden bør særlig rettes mod at beskytte de mindre kulturers og de mindre udbredte sprogs status i Europa;

6) Fællesskabet arbejder derfor for udvikling af et åbent, forskelligartet og fælles kulturområde for europæerne på grundlag af subsidiaritetsprincippet, samarbejde mellem de involverede på kulturområdet og et lovgivningsmiljø, der er gunstigt for kulturaktiviteter, samtidig med at den kulturelle mangfoldighed og de kulturelle aspekters integration i Fællesskabets politik på andre områder respekteres, således som det er fastsat i traktatens artikel 151, stk. 4;

7) skal europæerne kunne opfatte dette fælles europæiske kulturområde som en realitet, er det vigtigt at tilskynde til kunstnerisk virksomhed, fremme en bedre udnyttelse af den europæiske kulturarv og gensidigt kendskab til de europæiske folks kultur og historie og støtte kulturudvekslinger for at skabe bedre muligheder for udbredelse af viden og for samarbejde og kunstnerisk udfoldelse;

8) samarbejdet med de implicerede på kulturområdet bør derfor fremmes gennem ansporing til samarbejdsaftaler, der gør det muligt at gennemføre fælles initiativer, ligesom mere målrettede aktioner med en klar europæisk dimension og specifikke og innovative aktioner bør støttes, og udvekslinger og dialog om udvalgte emner af europæisk interesse bør tilskyndes;

9) med gennemførelsen af kulturprogrammerne Kalejdoskop, Ariane og Raphael, der er vedtaget ved henholdsvis afgørelse nr. 719/96/EF(5), nr. 2085/97/EF(6) og nr. 2228/97/EF(7), har Fællesskabet taget det første positive skridt i gennemførelsen af fællesskabsaktioner på kulturområdet; Fællesskabets kulturindsats bør imidlertid med udgangspunkt i evalueringen af disse programmer og på grundlag af det, der er opnået gennem dem, forenkles og styrkes;

10) i overensstemmelse med Kommissionens meddelelse "Agenda 2000" bør effektiviteten af Fællesskabets foranstaltninger øges, bl.a. ved at koncentrere de midler, der er til rådighed for de interne politikker, herunder indsatsen på kulturområdet;

11) der er indhøstet betydelige erfaringer, navnlig i forbindelse med evalueringen af de første kulturprogrammer, den omfattende høring, der er indledt med samtlige involverede parter, og resultaterne af Den Europæiske Unions kulturforum den 29. og 30. januar 1998;

12) i forbindelse med Fællesskabets indsats på kulturområdet bør der tages hensyn til de særlige forhold på de enkelte kulturområder og følgelig til disse områders særlige behov;

13) i konklusionerne fra Det Europæiske Råd den 21. og 22. juni 1993 i København opfordredes der til at åbne Fællesskabets programmer for de lande i Central- og Østeuropa, der har indgået associeringsaftaler; Fællesskabet har med visse tredjelande indgået samarbejdsaftaler, der indeholder bestemmelser om kultur;

14) med denne afgørelse indføres der derfor et enkelt instrument for finansiering og planlægning af samarbejdet på kulturområdet, i det følgende benævnt "Kultur 2000-programmet" for perioden fra 1. januar 2000 til 31. december 2004;

15) i denne afgørelse fastlægges der for hele Kultur 2000-programmets varighed en finansieringsramme, der som omhandlet i punkt 1 i Europa-Parlamentets, Rådets og Kommissionens erklæring af 6. marts 1995(8) udgør det primære referencegrundlag for budgetmyndigheden inden for rammerne af den årlige budgetprocedure;

16) da målene for denne aktion ikke i tilstrækkelig grad kan opfyldes af medlemsstaterne, kan de i overensstemmelse med subsidiaritetsprincippet og proportionalitetsprincippet, jf. traktatens artikel 5, på grund af aktionens omfang og virkninger bedre gennemføres på fællesskabsplan; denne afgørelse begrænser sig til det minimum, der er påkrævet for at nå disse mål, og går ikke videre end, hvad der er nødvendigt i den henseende;

17) Kultur 2000-programmet bør fra 2000 være det eneste program på kulturområdet, der anvendes; afgørelse nr. 2228/97/EF bør derfor ophæves -

TRUFFET FØLGENDE AFGØRELSE:

Artikel 1

Varighed og mål

Der inføres et enkelt instrument for finansiering og planlægning af samarbejdet på kulturområdet, i det følgende benævnt "Kultur 2000-programmet", for perioden fra 1. januar 2000 til 31. december 2004.

Kultur 2000-programmet bidrager til at fremme et europæisk kulturområde, der er fælles for de europæiske folk. I dette perspektiv fremmer det samarbejdet mellem skabende kunstnere, kulturaktører, private og offentlige formidlere, aktiviteter under de kulturelle netværk og andre partnere samt kulturinstitutioner i medlemsstaterne og andre deltagende stater med henblik på at nå følgende mål:

a) fremme af den kulturelle dialog og det gensidige kendskab til de europæiske folks kultur og historie

b) fremme af kreativitet og tværnational kulturspredning og bevægelighed for kunstnere, skabende personer, andre kulturformidlere og fagfolk samt deres værker med særlig vægt på unge og ugunstigt stillede personer og på kulturel mangfoldighed

c) fremhævelse af den kulturelle mangfoldighed og udvikling af nye kulturelle udtryksformer

d) fremme af kendskabet i Fællesskabet til væsentlig europæisk kulturarv; formidling af knowhow og fremme af de bedste metoder for bevarelse og beskyttelse af denne kulturarv

e) hensyntagen til kulturens rolle i den socioøkonomiske udvikling

f) skabelse af en interkulturel dialog og udveksling mellem europæiske og ikke-europæiske kulturer

g) udtrykkelig anerkendelse af kulturen som en økonomisk faktor og som en faktor for social og folkelig integration.

Kultur 2000-programmet skal fremme effektiv koordinering med foranstaltninger, der iværksættes som led i andre fællesskabspolitikker, som har indvirkninger på kulturområdet.

Artikel 2

De forskellige former for kulturaktioner og -arrangementer

De i artikel 1 nævnte mål realiseres gennem følgende aktioner:

- specifikke nyskabende og/eller eksperimentelle aktioner

- integrerede aktioner, der er omfattet af strukturerede, flerårige aftaler om kultursamarbejde

- særlige kulturarrangementer med en europæisk og/eller international dimension.

Aktionerne og deres gennemførelse er beskrevet i bilag I. De er enten vertikale (vedrører ét kulturelt område) eller horisontale (vedrører flere kulturelle områder).

Artikel 3

Budget

Finansieringsrammen for gennemførelsen af Kultur 2000-programmet er for den i artikel 1 omhandlede periode fastsat til 167 mio. EUR.

De årlige bevillinger godkendes af budgetmyndigheden inden for rammerne af de finansielle overslag.

Artikel 4

Gennemførelse

1. Kommissionen gennemfører Kultur 2000-programmet i overensstemmelse med denne afgørelse.

2. Kommissionen bistås af et udvalg, der består af to repræsentanter for hver medlemsstat og har Kommissionens repræsentant som formand. Udvalget kan få bistand af eksperter eller rådgivere.

3. Kommissionens repræsentant forelægger udvalget et udkast til de foranstaltninger, der skal træffes vedrørende:

- prioriteterne og de generelle retningslinjer for alle de i bilag I omhandlede foranstaltninger samt det deraf følgende årsprogram

- den generelle balance mellem aktionerne

- udvælgelsesregler og -kriterier for de forskellige projekter, der er beskrevet i bilag I (aktion I.1, I.2 og I.3)

- Fællesskabets finansielle støtte (beløb, varighed, fordeling og modtagere)

- De detaljerede procedurer for tilsyn med og evaluering af Kultur 2000-programmet samt konklusionerne af den i artikel 7 omhandlede evalueringsrapport og enhver anden foranstaltning til justering af dette program, som måtte følge af evalueringsrapporten.

Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 205, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med udvalgets udtalelse, underrettes Rådet dog straks af Kommissionen om disse foranstaltninger. I så fald gælder følgende:

a) Kommissionen udsætter gennemførelsen af de foranstaltninger, den har truffet afgørelse om, i et tidsrum på to måneder fra datoen for denne underretning

b) Rådet kan med kvalificeret flertal træffe en anden afgørelse inden for det tidsrum, der er nævnt i litra a).

4. Kommissionen kan høre udvalget om ethvert andet spørgsmål vedrørende gennemførelsen af Kultur 2000-programmet, som ikke er omfattet af stk. 3.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afststemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning optages i mødeprotokollen.

Kommissionen tager største muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 5

Sammenhæng og komplementaritet

Når Kommissionen gennemfører Kultur 2000-programmet, sikrer den i samarbejde med medlemsstaterne den generelle sammenhæng og komplementaritet med de relevante fællesskabspolitikker og aktioner, der har indvirkning på kulturområdet. Dette kan eventuelt indebære, at der medtages supplerende projekter, som finansieres over andre fællesskabsprogrammer.

Artikel 6

Tredjelande og internationale organisationer

Kultur 2000-programmet er åbent for deltagelse af landene i Det Europæiske Økonomiske Samarbejdsområde samt for deltagelse af Cypern og de associerede lande i Central- og Østeuropa på de betingelser, der i associeringsaftalerne eller i tillægsprotokollerne til associeringsaftalerne er fastsat for deltagelse i fællesskabsprogrammer, der er eller vil blive indgået aftaler om med disse lande.

Kultur 2000-programmet er ligeledes åbent for samarbejde med andre tredjelande, der har indgået associerings- eller samarbejdsaftaler, der indeholder bestemmelser om kultur, på grundlag af supplerende bevillinger, der tilvejebringes efter procedurer, der skal aftales med disse lande.

Kultur 2000-programmet gør det muligt at samarbejde med internationale organisationer på kulturområdet som Unesco og Europarådet, idet parterne bidrager på lige fod og under overholdelse af den enkelte institutions eller organisations bestemmelser for gennemførelse af de i artikel 2 nævnte aktioner og arrangementer.

Artikel 7

Evaluering og tilsyn

I løbet af 2002 forelægger Kommissionen Europa-Parlamentet, Rådet og Regionsudvalget en detaljeret evalueringsrapport om resultaterne af Kultur 2000-programmet set i forhold til målene, eventuelt ledsaget af forslag til ændring af denne afgørelse.

Når Kultur 2000-programmet er gennemført, forelægger Kommissionen en rapport om gennemførelsen for Europa-Parlamentet, Rådet og Regionsudvalget. Desuden forelægger Kommissionen årligt en kort tilsynsrapport om situationen med hensyn til gennemførelsen af Kultur 2000-programmet for Europa-Parlamentet, Rådet og Regionsudvalget.

Artikel 8

Ophævelse

Afgørelse nr. 2228/97/EF ophæves med virkning fra 1. januar 2000.

Artikel 9

Ikrafttrædelse

Denne afgørelse træder i kraft den 1. januar 2000.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 211 af 7.7.1998, s. 18.

(2) EFT C 51 af 22.2.1999, s. 68.

(3) Europa-Parlamentets udtalelse af 5. november 1998 (endnu ikke offentliggjort i EFT), Rådets fælles holdning af 28. juni 1999 og Europa-Parlamentets afgørelse ... (endnu ikke offentliggjort i EFT).

(4) EFT C 305 af 7.10.1997, s. 1.

(5) EFT L 99 af 20.4.1996, s. 20.

(6) EFT L 291 af 24.10.1997, s. 26.

(7) EFT L 305 af 8.11.1997, s. 31.

(8) EFT C 102 af 4.4.1996, s. 1.

BILAG I

AKTIONER OG GENNEMFØRELSESFORANSTALTNINGER I FORBINDELSE MED KULTUR 2000-PROGRAMMET

I. Beskrivelse af aktionerne og arrangementerne

I.1. Specifikke nyskabende og/eller eksperimentelle aktioner

Fællesskabet støtter hvert år (især gennem tilskud, seminarer og kongresser, undersøgelser og bevidsthedsskabende foranstaltninger) samarbejdsaktioner, som stammer fra kulturaktører i flere medlemsstater og andre deltagende stater på grundlag af prioriteringer, der er opstillet efter udtalelse fra det udvalg, der er omhandlet i afgørelsens artikel 4. Aktionerne strækker sig i princippet over et år og kan forlænges med yderligere to år. Disse vertikale aktioner (der vedrører ét kulturområde) eller horisontale aktioner (der vedrører flere kulturområder) bør være nyskabende og/eller eksperimentelle og især tage sigte på:

i) hovedsagelig at sørge for, at kulturtilbuddene bliver lettere tilgængelige og udnyttes bedre af borgerne trods social og regional forskelle og navnlig af de unge og de dårligst stillede

ii) inden for og parallelt med de traditionelle kulturområder (som musik, scenekunst, bildende kunst, fotografi, arkitektur, litteratur, bøger, læsning, kulturarven, herunder kulturlandskabet, og børnekultur) at fremme og udbrede nye udtryksformer

iii) at støtte projekter, der har til formål at give bedre adgang til bøger og læsning og til at uddanne fagfolk, der arbejder på dette felt

iv) at støtte samarbejdsprojekter, der har til formål på europæisk plan at bevare, skabe fællesskab om, fremhæve og beskytte den fælles kulturarv af europæisk betydning

v) støtte udformningen af multimedieprodukter med sigte på forskellige publikumsgrupper for at gøre europæisk skabende kunstnerisk virksomhed og europæisk kulturarv mere synlig og tilgængelig for alle

vi) at fremme initiativer, erfaringsudvekslinger og samarbejde mellem aktører på det kulturelle og det sociokulturelle område, der arbejder med social integration, især af unge

vii) at fremme en tværkulturel dialog og gensidig udveksling mellem europæiske og andre kulturer, især ved at tilskynde til samarbejde om emner af fælles interesse mellem kulturinstitutioner og/eller andre aktører i medlemsstaterne og i tredjelande

viii) at fremme udbredelse af live-arrangementer på kulturområdet gennem anvendelse af informationssamfundets nye teknologier.

Fællesskabsstøtten til en specifik aktion kan ikke overstige 60 % af budgettet. I de fleste tilfælde må denne støtte ikke være under 50000 EUR eller over 150000 EUR om året.

I.2. Integrerede aktioner, der er omfattet af strukturerede, flerårige tværnationale kultursamarbejdsaftaler

Med henblik på at opnå en ekstra fordel ved et EF-samarbejde sigter Kultur 2000-programmet på at fremme et tættere samarbejde gennem kultursamarbejdsaftaler. Kultur 2000-programmet skal navnlig bidrage til at skabe brede og strukturerede samarbejdsområder gennem deltagelse af netværk af kulturformidlere samt organisationer og forskningsinstitutter på kulturområdet i de forskellige medlemsstater og andre deltagende stater.

Kultursamarbejdsaftalerne sigter mod at gennemføre strukturerede, flerårige kulturaktioner mellem formidlere fra flere medlemsstater og fra andre stater, der deltager i Kultur 2000-programmet. Disse aftaler skal vedrøre tværnationale aktioner på ét kulturområde (vertikale aktioner), f.eks. musik, scenekunst, bildende kunst, litteratur, bøger eller læsning, herunder oversættelse, og kulturarv. De skal desuden bl.a. ved brug af nye medier fremme gennemførelsen af integrerede aktioner på tværs af områder (horisontale aktioner, der bygger på synergi), dvs. lade flere kulturområder arbejde sammen. De foreslåede kultursamarbejdsaftaler, som højst må løbe over tre år, skal omfatte en årlig rapport om aktiviteterne og skal indeholde nogle af eller alle følgende foranstaltninger:

i) koproduktion og formidling af kunstværker og andre kulturfrembringelser, så de gøres tilgængelige for publikum

ii) bevægelighed af kunstnere og skabende personer og andre kulturaktører

iii) videreuddannelse af kulturarbejdere og udveksling af erfaringer

iv) anvendelse af ny teknologi

v) forskning, udbredelse af viden og fremhævelse af kulturel mangfoldighed og flersprogethed

vi) fremme af gensidig bevidsthed om de europæiske folks historie, rødder, fælles kulturværdier og deres fælles kulturarv.

Fællesskabet yder efter udtalelse fra det udvalg, der er omhandlet i afgørelsens artikel 4, støtte til gennemførelsen af kultursamarbejdsaftaler.

Fællesskabsstøtten må ikke overstige 60 % af kultursamarbejdsaftalens budget. Den må ikke være under 200000 EUR eller over 350000 EUR om året.

Denne støtte kan øges med højst 20 % til dækning af relevante udgifter til forvaltning af kultursamarbejdsaftalen.

I.3. Særlige kulturarrangementer med en europæisk eller international dimension

Disse aktioner med stor spændvidde og betydelig gennemslagskraft over for borgerne i Fællesskabet bør bidrage til at øge bevidstheden om at høre til det samme fællesskab, om den kulturelle mangfoldighed i landene i Den Europæiske Union og om den tværkulturelle og mellemfolkelige dialog.

Disse arrangementer omfatter navnlig:

i) den europæiske kulturhovedstad og den europæiske kulturmåned

ii) tilrettelæggelse af symposier med henblik på at undersøge spørgsmål af fælles kulturel interesse for at fremme den kulturelle dialog både inden for og uden for Fællesskabet

iii) anerkendelse og fremhævelse af europæiske kunstneriske talenter, især blandt unge

iv) tilrettelæggelse af nyskabende kulturarrangementer, navnlig vedrørende kulturarven, som har stærk appel til og er tilgængelige for borgerne i almindelighed, og som navnlig skaber forbindelse mellem uddannelse, kunst og kultur.

Disse arrangementer vil blive prioriteret efter udtalelse fra det udvalg, der er omhandlet i afgørelsens artikel 4.

Fællesskabsstøtten må ikke overstige 60 % af budgettet for et særligt kulturarrangement. Den må ikke være under 200000 EUR eller over 1 mio. EUR om året for de arrangementer, der er nævnt i nr. i). For de arrangementer, der er nævnt i nr. ii)-iv), vil de tilsvarende grænser i de fleste tilfælde ikke være under 150000 EUR om året og i alle tilfælde ikke over 300000 EUR om året.

De tre typer aktioner og arrangementer, der er beskrevet i I.1, I.2 og I.3, gennemføres enten efter en vertikal fremgangsmåde (vedrører ét kulturområde) eller en horisontal fremgangsmåde (vedrører flere kulturområder).

En vejledende beskrivelse af disse fremgangsmåder findes i bilag II.

II. Koordination med andre fællesskabsinstrumenter på kulturområdet

Kommissionen sørger for koordination med andre fællesskabsinstrumenter, der er aktive på kulturområdet, både i forbindelse med de specifikke aktioner, kultursamarbejdsaftalerne og de særlige kulturarrangementer. Sigtet hermed er hovedsagelig at fremme samarbejdet mellem sektorer med fælles og konvergerende interesser såsom:

- kultur og turisme (gennem kulturturisme)

- kultur, uddannelse og ungdom (navnlig ved i skoler og højere læreanstalter at præsentere audiovisuelle produkter og multimedieprodukter om europæisk kultur med kommentarer af skabende og udøvende kunstnere)

- kultur og beskæftigelse (med sigte på oprettelse af kulturarbejdspladser, især inden for de unges kulturområder)

- kultur og forbindelser udadtil

- kulturstatistikker på grundlag af udveksling af sammenlignelige statistiske oplysninger på fællesskabsplan

- kultur og det indre marked

- kultur og forskning

- kultur og eksport af kulturgoder.

III. Kommunikation

Modtagere af fællesskabsstøtte skal udtrykkeligt og så iøjnefaldende som muligt gøre opmærksom på denne støtte i forbindelse med alle informations- eller kommunikationstiltag vedrørende projektet.

IV. Faglige bistand og supplerende foranstaltninger

Kommissionen kan ved gennemførelsen af Kultur 2000-programmet benytte ekstern teknisk bistand, som finansieres inden for programmets samlede finansieringsramme. Kommissionen kan på samme betingelser indhente bistand fra eksperter eller netværk af eksperter.

Kommissionen kan desuden foranledige evaluerende undersøgelser og arrangere seminarer, kollokvier og andre ekspertmøder, som kan bistå med gennemførelsen af Kultur 2000-programmet. Kommissionen kan også iværksætte aktioner med henblik på information, offentliggørelse og formidling.

V. Kontaktpunkter

Kommissionen og medlemsstaterne tilrettelægger og udbygger på frivillig basis den gensidige udveksling af oplysninger til brug for gennemførelsen af Kultur 2000-programmet via kulturkontaktpunkter, der har til opgave:

- at fremme Kultur 2000-programmet

- at anspore til den størst mulige inddragelse af fagfolk i aktionerne

- at fungere som effektive forbindelsesled for medlemsstaternes forskellige støtteinstitutioner på kulturområdet og derved bidrage til komplementariteten mellem de foranstaltninger, der træffes under Kultur 2000-programmet, og de nationale støtteforanstaltninger.

VI. Den generelle budgetmæssige fordeling

VI.1. Når foranstaltningen indledes, og senest den 1. marts hvert år, forelægger Kommissionen udvalget en forudgående fordeling af budgetmidlerne til de enkelte aktionstyper, idet den med henblik herpå tager hensyn til de formål, der er beskrevet i afgørelsens artikel 1.

VI.2. De midler, der er til rådighed, fordeles internt under anvendelse af følgende vejledende retningslinjer:

a) De midler, der tildeles specifikke nyskabende aktiviteter og/eller eksperimentelle aktioner, bør udgøre ca. 40 % af det årlige budget for Kultur 2000-programmet.

b) De midler, der tildeles integrerede aktiviteter, der er omfattet af strukturerede, flerårige kultursamarbejdsaftaler, bør udgøre ca. 40 % af det årlige budget for Kultur 2000-programmet.

c) De midler, der tildeles særlige kulturarrangementer med en europæisk og/eller international dimension, bør udgøre ca. 10 % af det årlige budget for Kultur 2000-programmet.

d) De øvrige udgifter, herunder udgifter til kontaktpunkter, bør udgøre ca. 10 % af det årlige budget for programmet.

VI.3. Alle de ovennævnte procentsatser er vejledende og kan tilpasses af udvalget efter proceduren i afgørelsens artikel 4.

BILAG II

VEJLEDENDE BESKRIVELSE AF DE VERTIKALE OG HORISONTALE FREMGANGSMÅDER

De tre aktioner under Kultur 2000-programmet repræsenterer enten en vertikal fremgangsmåde (dvs. at de vedrører ét kulturområde) eller en horisontal fremgangsmåde (dvs. at de vedrører en række kulturområder).

Nedenfor følger en vejledende oversigt over, hvad disse fremgangsmåder omfatter:I. Den vertikale fremgangsmåde

Her anlægges en sektorvis fremgangsmåde, hvor sigtet er at tage hensyn til de specifikke behov på de enkelte kulturområder, navnlig således:

a) denne fremgangsmåde bør inden for følgende områder: musik, scenekunst, bildende kunst, fotografi, arkitektur og børnekultur og for andre kunstneriske udtryksformer (f.eks. multimedier og gadekunst) under hensyn til hvert enkelt kulturområdes særlige kendetegn:

- fremme udveksling og samarbejde mellem kulturelle aktører

- støtte bevægeligheden for kunstnere og deres værker i Europa

- forbedre mulighederne for uddannelse og videreuddannelse, navnlig når dette kombineres med forbedret mobilitet for personer, der arbejder på kulturområde

- fremme kreativiteten og samtidig støtte gennemførelsen af aktiviteter, der er iværksat med henblik på fremme af europæiske kunstnere og deres arbejder på ovennævnte områder i Europa, og fremme en politik med dialog og udveksling med andre verdenskulturer

- støtte initiativer, der anvender kreativitet som et middel til social integration

b) for så vidt angår bøger, læsning og oversættelse sigter denne fremgangsmåde mod:

- at fremme udveksling og samarbejde mellem institutioner og/eller enkeltpersoner fra de forskellige medlemsstater og andre lande, der deltager i programmet, samt tredjelande

- at øge bevidstheden om og udbredelsen af litterære frembringelser og det europæiske folks historie ved at yde støtte til oversættelse af litterære og dramatiske værker samt opslagsværker

- at fremme mobiliteten og videreuddannelse af personer, der arbejder inden for bøger og læsning

- at fremme bøger og læsning, navnlig i henseende til unge og de mindre begunstigede sektorer i samfundet

c) for så vidt angår kulturarv af betydning for Europa, herunder intellektuel og ikke-intellektuel samt flytbar og ikke-flytbar kulturarv (museer og samlinger, biblioteker, arkiver, herunder fotografiske arkiver, audiovisuelle arkiver over kulturelle værker), arkæologisk og undervandsarkæologisk arv, arkitekturarv, alle de kulturelle steder og landskaber (de kulturelle og naturlige værdier), sigter denne fremgangsmåde mod:

- at fremme samarbejdsprojekter til bevarelse og restaurering af den europæiske kulturarv

- at fremme udviklingen af internationalt samarbejde mellem institutioner og/eller enkeltpersoner med henblik på at bidrage til udveksling af knowhow og udviklingen af de mest effektive metoder til bevarelse og beskyttelse af kulturarven

- at forbedre adgangen til kulturarven, hvor der er tale om en europæisk dimension, og fremme den aktive deltagelse af offentligheden, særlig børn, unge, personer uden adgang til kultur og indbyggere i landdistrikter eller yderområder i Fællesskabet

- at fremme mobilitet og videreuddannelse vedrørende kulturarven for personer, der arbejder i kultursektoren

- at fremme internationalt samarbejde med henblik på udvikling af nye teknologier og innovation i de forskellige kulturarvsrelevante sektorer for så vidt angår bevarelse af traditionelt kunsthåndværk og metoder

- at tage hensyn til kulturarven i Fællesskabets øvrige politikker og programmer

- at fremme samarbejde med tredjelande og de relevante internationale organisationer.

II. Den horisontale fremgangsmåde

Sigtet med denne fremgangsmåde er at fremme synergi og udvikle kulturelle frembringelser både ved fremme af tværsektorielle aktiviteter, der inddrager flere kulturelle sektorer, og ved støtte af fælles aktiviteter, der inddrager forskellige fællesskabsprogrammer og -politikker (navnlig inden for uddannelse, unge, erhvervsuddannelse, beskæftigelse osv.).

RÅDETS BEGRUNDELSE

I. INDLEDNING

1. Kommissionen forelagde den 28. maj 1998 Europa-Parlamentet og Rådet et forslag til afgørelse om indførelse af et enkelt instrument for finansiering og planlægning af samarbejdet på kulturområdet (dok. 8348/98 CULTURE 23 CODEC 255 - KOM(1998) 266 endelig udg.).

2. Europa-Parlamentet afgav udtalelse den 5. november 1998.

3. Regionsudvalget afgav udtalelse den 19. november 1998.

4. Kommissionen forelagde den 17. november 1998 Europa-Parlamentet og Rådet et ændret forslag (dok. 13150/98 CULTURE 87 CODEC 630 - KOM(1998) 673 endelig udg.).

II. FORMÅLET MED FORSLAGET

Formålet med forslaget er gennem indførelsen af et enkelt instrument for finansiering og planlægning af samarbejdet på kulturområdet at fastlægge rammen for Fællesskabets kulturaktion i årene 2000 til 2004.

1. Generelle bemærkninger

Rådet har i sin fælles holdning godkendt hovedlinjerne i Kommissionens forslag, men har dog foretaget nogle ændringer, som det fandt nødvendige.

2. Specifikke bemærkninger

2.1. De vigtigste ændringer, som Rådet har foretaget i Kommissionens forslag

2.1.1. Mål og prioriteter

Rådet har delvis ændret artikel 1 i afgørelsen (varighed og mål), således at der lægges større vægt på unge og ugunstigt stillede personer og på kulturel mangfoldighed.

Det understreger også betydningen af at fremme en interkulturel dialog og udveksling mellem europæiske og ikke-europæiske kulturer.

2.1.2. Budgetmæssig fordeling

Rådet har fundet det nødvendigt at ændre kommissionsforslaget, således at der gives vejledende retningslinjer for fordelingen af budgetmidlerne mellem de planlagte aktioner. Det har således udtrykt ønske om, at de specifikke aktioner, de integrerede aktioner, de særlige kulturarrangementer og de øvrige udgifter tildeles henholdsvis ca. 40 %, 40 %, 10 % og 10 % af det årlige budget for programmet.

Det finder det desuden nødvendigt at specificere, at fællesskabsstøtten til særlige kulturarrangementer (bortset fra den europæiske kulturhovedstad og den europæiske kulturmåned) i de fleste tilfælde ikke kan være under 150000 EUR eller over 300000 EUR om året.

2.1.3. Udvalgsproceduren

Rådet har fundet det nødvendigt at ændre den udvalgstype, Kommissionen har foreslået i artikel 4 (gennemførelse), til en såkaldt forvaltningskomité af typen IIb, jf. udvalgstyperne i "komitologiafgørelsen" af 13. juli 1987.

2.2. Europa-Parlamentets ændringer

2.2.1. Ændringer fra Europa-Parlamentet, som Kommissionen har godkendt

Kommissionen har ordret, delvis eller indholdsmæssigt godkendt 14 af Europa-Parlamentets 27 ændringer. Disse ændringer er følgende: (nr.) 2, 4, 5, 6, 7, 9, 10, 12, 13, 14, 15, 19, 21, 23.

2.2.2. Ændringer fra Europa-Parlamentet, som Rådet har godkendt

Rådet har ordret, delvis eller indholdsmæssigt godkendt ni af Europa-Parlamentets ændringer. Disse ændringer er følgende: (nr.) 4, 5, 7, 8, 9, 12, 14, 19, 21.

2.2.3. Ændringer fra Europa-Parlamentet, som Rådet har forkastet

Rådet har ikke accepteret følgende ændringer:

- Ændring 1

Afgørelsens titel

- Rådet mener, at udtrykket "samarbejde på kulturområdet" er mere rammende end "kulturpolitik".

- Ændring 2

Ny betragtning 1a

Rådet deler ikke det synspunkt, Europa-Parlamentet giver udtryk for i denne ændring.

- Ændring 3

Ny betragtning 1b

Rådet deler ikke det synspunkt, Europa-Parlamentet giver udtryk for i denne ændring.

- Ændring 6

Betragtning 7

Rådet finder det ikke påkrævet at nævne det gensidige kendskab til sprog i denne betragtning.

- Ændring 10

Ny betragtning 13a

Rådet finder, at Europa-Parlamentet i denne ændring kommer ind på spørgsmål, der ligger uden for rammerne af dette udkast til afgørelse.

- Ændring 11

Betragtning 14

Rådet mener, at udtrykket "samarbejde på kulturområdet" er mere rammende end "kulturpolitik".

- Ændring 13

Artikel 1, nyt litra fa)

Rådet finder, at offentlighedens adgang og deltagelse allerede implicit fremgår af artiklens øvrige afsnit.

- Ændring 15

Artikel 2

Rådet er delvis enig med Europa-Parlamentet i, at såvel de vertikale som de horisontale fremgangsmåder er vigtige, men finder at dette kommer klarere til udtryk i bilag II i den fælles holdning.

- Ændring 16

Artikel 3

Rådet finder den af Kommissionen foreslåede budgetbevilling (167 mio. EUR) passende.

- Ændring 17 og 18

Artikel 4 og ny artikel 4a

Rådet finder, at artikel 4 skal indeholde bestemmelserne vedrørende udvalgsproceduren og efterleve Rådets afgørelse af 13. juli 1987 herom.

- Ændring 20

Artikel 6

Rådet finder, at bestemmelserne i artikel 7 i den fælles holdning er tilstrækkelige til at sikre en korrekt evaluering af og tilsyn med Kultur 2000-programmet.

- Ændring 22

Bilag I (indledning)

Rådet finder, at de indledende afsnit i kommissionsforslaget bør udgå.

- Ændring 23

Bilag I, afsnit I

Rådet er delvis enig med Europa-Parlamentet i, at såvel de vertikale som de horisontale fremgangsmåder er vigtige, men finder at dette kommer klarere til udtryk i bilag II i den fælles holdning. Det finder desuden, at bilag I, afsnit I, i den fælles holdning indeholder alle de nødvendige forklaringer.

- Ændring 24

Bilag I, afsnit II

Rådet finder, at bilag I, afsnit I, i den fælles holdning allerede indeholder en del af det, Europa-Parlamentet anfører i sin ændring.

- Ændring 25, 26 og 27

Bilag I, afsnit III, IV og V

Rådet vil gerne bevare bestemmelserne i afsnit III, IV og V i bilag I i den fælles holdning.

III. KONKLUSIONER

Rådet betragter sin fælles holdning som en afbalanceret tekst, der fastlægger klare rammer for Fællesskabets aktion på kulturområdet i årene 2000 til 2004.